વરસાદ આ વખતે હાઉકલી કરીને જતો રહ્યો. એ દરમિયાન લોકો વતી ટીવી ચેનલોએ દુકાળની ચિંતા વ્યક્ત કરી. વિરોધપક્ષોનાં નેતાઓ શાસકપક્ષ કરતાં વધુ ચિંતાતુર થયા. પોલિસ વિભાગ પણ દુકાળ પડશે તો ચોરી-લુંટફાટ વધશે અને અપજશમાં ઉમેરો થશે એ વિચારે ચિંતિત થયો. શાકભાજીનાં વેપારીઓએ જે ઉગી ચૂક્યું છે એનાં પણ ભાવ વધારી દીધા. છાપાના ઉત્સાહી ફોટોગ્રાફરોએ કાળી માટી, કે જેનાં સ્વભાવમાં પાણી પીને ફૂલવાનું અને સુકાતાં સંકોચાઈને તિરાડોમાં પરિણમવાનું છે તેના ફોટા પાડીને લોકોને યથાશકિત બીવડાવ્યા. જોકે કેડમાં છોકરું અને માથે બેડા ઉચકીને આવતી પનિહારીનો ફોટો અને નીચે 21મી સદીના ગુજરાતની દશા પર કટાક્ષ કરતા કેપ્શન સાથેની ફોટો સ્ટોરી હજી સુધી આવી નથી એ ગનીમત છે. એકંદરે પાલિકા કર્મીઓ કે જે વરસાદ આવવાથી દોડતાં થઈ જાય છે એ સિવાય સૌએ ચિંતા વ્યક્ત કરી.